এই এলাকার মানুষের প্রাণের দাবি হলো যাতায়াত ব্যাবস্থা। যদি বলা হয় এই এলাকাগুলোর এত সমস্যার কারণ কি তবে প্রথমেই বলতে হবে যাতায়াত ব্যবস্থার অভাব। যদি একটি মাত্র সড়ক নির্মাণ করা হতো তাহলেও এই এলাকায় এত সমস্যা থাকতোনা। একটি সড়কের জন্য যখন যুগ যুগ ধরে এই এলাকার মানুষজন সভ্যতা থেকে অনেক পিছিয়ে তখন ২০০৫ সালের দিকে বিএনপির আমলে ব্রাহ্মণবাড়িয়া শহর থেকে মনিপুর-দত্তখলা হয়ে শিমলা নামক গ্রাম পর্যন্ত একটি সড়ক নির্মাণ করার পরিকল্পনা করা হয়। পরিকল্পনা অনুযায়ী এই সড়কের জন্য কোটি কোটি টাকা ব্যায়ে তিনটি সেতু নির্মাণ করা হয়। তারপর যা হলো তা আমাদের দেশের চিরচেনা রাজনীতির ফসল। তা হলো, বিএনপির পর তত্ত্বাবধায়ক সরকার এলো, এরপর নির্বাচনের মাধ্যমে এলো আওয়ামীলীগ সরকার। এই সময়ে দুই সরকার এসেছে ও গিয়েছে কিন্তু এই তিন সেতুর জন্য রাস্তা আর নির্মাণ করা হয়নি। ফলে এলাকাবাসীর অবস্থা আগে যা ছিল এখনো তাই আছে।